Atlantise maja

Atlantise majaks kutsutakse tänapäeval hoonet, mis paikneb Tartus Emajõe vasakul kaldapealsel Ülejõe linnaosas Kaarsilla ja Rahu silla vahele jääval alal (tuntud ka kui Holmi kvartal). Ametlik aadress on Narva mnt 2. Varem tunti seda hoonet peamiselt restorani Kaunas majana. Atlantise majaks hakati hoonet kutsuma pärast seda, kui seal avati ööklubi Atlantis. Atlantise maja kõrval haljasalal asub 1977. aastast pärinev Mare Mikofi skulptuurigrupp 100 000. tartlase sünni tähistamiseks. Enne Teist maailmasõda paiknes selles asukohas Eesti esimene paikkino Illusion. Teises maailmasõjas sai Tartu lahingutegevuses rängalt kannatada ja hävisid mitmed jõeäärsed ehitised. Pärast varemete koristamist otsustati, et Emajõe kaldaäärseid alasid uuesti täis ei ehitata. Erand on tehtud kaldapealsele kohvik-restoranile, mis sai nime Tartu sõpruslinna Kaunase järgi. Uue hoone projekteeris 1962. aastal Voldemar Herkel. Hoone valmis 1969. aastal, sisearhitekt oli Aate-Heli Õun. Uus hoone oli projekteeritud toitlustusasutuseks, selles paiknesid söökla, baar, kulinaariakauplus ja restoran. Restorani projekteerides oli inspiratsiooniks olnud viikingilaev. Maja ehitamisel võeti eeskujuks Le Corbusier ja teised modernismi klassikud. Hoone ümbruses on palju rohelust ning see on kenasti vaadeldav mõlemalt jõekaldalt ja sildadelt. Restorani ja selle interjööri on näha olnud ka mitmes filmis, näiteks lava kaarduvat tagaseina on näha mängufilmis "Keskea rõõmud" (1986). 1995. aastal tehti hoones suurem ümberehitus ning AS Alexela Entertainment avas esimesel korrusel toona Eesti ühe suurima ööklubi Atlantis. Pidulik avamine oli 8. detsembril 1995. Teisel korrusel säilis ka restoran, lisaks renditi välja nõupidamisruume. Klubi Atlantis suleti 2017. aasta kevadel. 2017. aasta sügisel kolis majja huvikool Shaté Tantsukool. Majas tegutsevad veel Tartu Tantsuakadeemia, Alexela Loomelava, Emerald Studio Shop, Shaté Loovuskeskus ja Green Room Cafe. Tartu Tantsuakadeemia on Tartu kesklinnas otse Emajõe kaldal asuv tantsukeskus, kus toimuvad treeningud ja tantsuüritused kõigile soovijaile. Alexela Loomelava on uuenduslik ala nii tantsuetendustele, konverentsidele kui ka muudele üritustele. Seal on toimunud näiteks Tempecy Dance Company etendused ja Prima Vista kirjandusfestivali avamine. Emerald Studio Shop on Tartu kesklinnas asuv butiik, kus müüakse elustiili, spordi ja tantsuga seotud tooteid. Shaté Loovuskeskus on uue põlvkonna noortekeskus, mis ühendab avatud noorsootöö põhimõtted ja võimalused oma loovuse arendamiseks. Green Room Cafe on terrassiga lounge otse Emajõe kaldal. Green Roomis korraldatakse mälumänguõhtuid ja teemapidusid. Paulus, Karin (2019). 101 Eesti nõukogude aja ehitist. Eesti: Varrak. "Alexela avab diskoteegi". Sõnumileht. 1. detsember 1995. Vaadatud 16.12.2020. Olmaru, Jaan (24.05.2017). "Ööklubi Atlantis sulgeb uksed. Esialgu sügiseni". Tartu Postimees (online). Vaadatud 05.11.2020. Arula, Eili (21.08.2020). "Ööklubi vajus minevikku, kuid tants Atlantises jätkub". Tartu Postimees (online). Vaadatud 05.11.2020. Kirt, Marlene (01.11.2020). "Tartu Tantsuakadeemia". koduleht. Vaadatud 05.11.2020. Kirt, Marlene (2020). "Alexela Loomelava". koduleht. Vaadatud 05.11.2020. "Emerald Studio Shop". Facebooki leht. 2020. Vaadatud 05.11.2020. Kaldasaun, Sandra (2020). "Shaté Loovuskeskus". Facebooki leht. Vaadatud 05.11.2020. "Green Room Cafe". Facebooki leht. 2020. Vaadatud 05.11.2020. Kirt, Marlene (2019). "Tempecy Dance Company". Koduleht. Vaadatud 05.11.2020. Kaldasaun, Sandra (29.09.2020). "Prima Vista". Uudis kodulehel. Vaadatud 05.11.2020.